SK Úradný vestník Európskej únie C 465/1

STANOVISKO č. 2/2016

[podľa článku 287 ods. 4 Zmluvy o fungovaní Európskej únie (ZFEÚ)]

k návrhu nariadenia Európskeho parlamentu a Rady, ktorým sa menia nariadenia (EÚ) č. 1316/2013 a (EÚ) 2015/1017, a k priloženému hodnoteniu Komisie podľa článku 18 ods. 2 nariadenia (EÚ) 2015/1017

EFSI: predčasný návrh na predĺženie a rozšírenie

(2016/C 465/01)

OBSAH

Body Strana I. ÚVOD 1 – 5 3 Rozsah a načasovanie stanoviska Dvora audítorov 1 – 5 3 Návrh 2 3 Hodnotenie záruky 3 4 Naše stanovisko 4 – 5 4 II. NAŠE PRIPOMIENKY K HLAVNÝM NAVRHOVANÝM ZMENÁM 6 – 80 4 Dôkazový základ návrhu je obmedzený 6 – 36 4 Je príliš skoro na navrhnutie zvýšenia záruky z rozpočtu EÚ 6 – 17 4 Návrh a hodnotenie záruky nie sú v súlade so zásadami lepšej právnej regulácie 18 – 27 8 Navrhované financovanie záručného fondu je v súlade s aktualizovaným odhadom očakávaných strát 28 – 36 9 Vplyv EFSI by mohol byť zveličený 37 – 51 10 Doplnkovosť je v návrhu vymedzená všeobecne 37 – 46 10 Pri výpočte multiplikačného účinku sa vychádza z predpokladu, že bez EFSI sa nezrealizuje žiadna investícia 47 – 51 13 Je priestor na objasnenie a zlepšenie niektorých aspektov riadenia a transparentnosti EFSI 52 – 80 14 Ustanovenia o vylúčených činnostiach a nespolupracujúcich jurisdikciách 53 14 Je preukázateľne potrebné riešiť geografickú nerovnováhu a odvetvovú koncentráciu 54 – 60 14 Objasniť uplatňovanie pravidiel štátnej pomoci na projekty kombinujúce financie z EFSI a zo štrukturálnych fondov 61 – 62 15 Preukázateľná potreba jasnejšieho a zjednodušeného riadenia 63 – 73 15 Výber operácií EFSI by mal byť transparentnejší 74 – 80 17 PRÍLOHA I: RIADIACA ŠTRUKTÚRA EFSI 18 PRÍLOHA II: SKRATKY A ODKAZY 20

DVOR AUDÍTOROV EURÓPSKEJ ÚNIE,

so zreteľom na Zmluvu o Európskej únii (ZEÚ), a najmä na jej článok 13 ods. 2 a článok 17 ods. 1,

so zreteľom na Zmluvu o fungovaní Európskej únie (ZFEÚ), a najmä na jej články 172, 173, článok 175 tretí pododsek, článok 182 ods. 1, článok 287 ods. 4, články 317 až 319, článok 322 ods. 1,

so zreteľom na Zmluvu o založení Európskeho spoločenstva pre atómovú energiu (Zmluva o Euratome), a najmä na jej článok 106a,

so zreteľom na návrh nariadenia (1) Európskeho parlamentu a Rady, ktorým sa menia nariadenia (EÚ) č. 1316/2013 (2) a (EÚ) 2015/1017 (3), pokiaľ ide o predĺženie trvania Európskeho fondu pre strategické investície (EFSI), ako aj zavedenie technických vylepšení pre uvedený fond a pre Európske centrum investičného poradenstva a priložené hodnotenie Komisie (4),

so zreteľom na nariadenie (EÚ) 2015/1017, a najmä na jeho článok 18 ods. 2,

so zreteľom na stanovisko č. 4/2015 (5);

so zreteľom na žiadosť Európskeho parlamentu z 19. októbra 2016,

PRIJAL TOTO STANOVISKO:

I. ÚVOD

Rozsah a načasovanie stanoviska Dvora audítorov

1. Komisia predložila 14. septembra 2016 legislatívny návrh (ďalej len „návrh“) na zmenu existujúceho nariadenia o EFSI s cieľom predĺžiť trvanie EFSI a zvýšiť záruku z rozpočtu EÚ pre EIB (pozri bod 2). Tento návrh dopĺňa hodnotenie Komisie týkajúce sa používania záruky EÚ a fungovania záručného fondu (ďalej len „hodnotenie záruky“) (6). Hodnotenie bolo vydané tri mesiace pred lehotou (7). V nadväznosti na tento vývoj sme sa rozhodli vydať kombinované stanovisko k návrhu aj k hodnoteniu záruky.

Návrh

2. Komisia navrhuje: — zvýšiť záruku z rozpočtu EÚ zo 16 mld. EUR na 26 mld. EUR (článok 1 ods. 7 návrhu) a príspevok z vlastných zdrojov EIB na EFSI z 5 mld. EUR na 7,5 mld. EUR (článok 1 ods. 1 návrhu), — rozšíriť a predĺžiť investičné obdobie z júla 2019 do 31. decembra 2020 a obdobie, v ktorom možno podpísať zmluvy, z júna 2020 do 31. decembra 2022 (článok 1 ods. 5 návrhu), — zvýšiť cieľovú investičnú hodnotu na 500 mld. EUR (odôvodnenie 13 a časť 1 prílohy k návrhu), — znížiť cieľovú hodnotu financovania záručného fondu z 50 % na 35 % celkových záručných záväzkov EÚ (článok 1 ods. 8 návrhu) a rozšíriť krytie záruky EÚ, aby zahŕňala dosah kolísania výmenných kurzov (článok 1 ods. 7 návrhu), — zmeniť definíciu doplnkovosti (článok 1 ods. 2 návrhu) a prispôsobiť úlohu Európskeho centra investičného poradenstva (EIAH) (článok 1 ods. 9 návrhu), — stanoviť cieľ, aby 40 % finančných prostriedkov z EFSI podporovalo projekty s prvkami, ktoré prispievajú k opatreniam v oblasti klímy, a vylúčiť financovanie diaľnic (s výnimkou cezhraničných projektov v krajinách čerpajúcich prostriedky z Kohézneho fondu (8)) (článok 1 ods. 5 návrhu); — výslovne zaradiť poľnohospodárstvo, rybárstvo a akvakultúru medzi oblasti, ktoré sú oprávnené na získanie podpory z EFSI (článok 1 ods. 5 návrhu), — zvýšiť transparentnosť a posilniť daňové predpisy (článok 1 ods. 12 návrhu), — previesť 500 mil. EUR z finančných nástrojov v rámci Nástroja na prepájanie Európy (NPE) na financovanie záručného fondu (článok 2 návrhu) — vypustiť článok 18 ods. 7, v ktorom sa stanovuje, že budúcnosť EFSI sa bude zakladať na nezávislom hodnotení, ktoré má byť predložené Európskemu parlamentu a Rade do 5. júla 2018 (článok 1 ods. 10 návrhu).

Hodnotenie záruky

3. Na základe článku 18 ods. 2 nariadenia o EFSI je Komisia povinná hodnotiť „používanie záruky EÚ a fungovanie záručného fondu“. Komisia definuje predmet tohto hodnotenia ako „spôsob používania záruky EÚ v rámci jednotlivých činností podporovaných z EFSI“ (9) (Záruka nezahŕňa doplnkovosť a oprávnenosť (10) operácií zaručených EFSI, keďže na tieto zásady sa vzťahuje hodnotenie EIB (11) v súlade s článkom 18 ods. 1 nariadenia o EFSI, na ktoré sa odkazujeme nižšie).

Naše stanovisko

4. Toto stanovisko sa venuje nasledovným otázkam: — obmedzený dôkazový základ návrhu (body 6 až 36), — možné zveličovanie dosahu EFSI (body 37 až 51), — mechanizmy správy a transparentnosti (body 52 až 80).

5. Naše stanovisko nie je založené na postupoch uplatňovaných v rámci osobitnej správy. V prvej polovici roka 2018 plánujeme vydať osobitnú správu o výkonnosti EFSI.

II. NAŠE PRIPOMIENKY K HLAVNÝM NAVRHOVANÝM ZMENÁM

Dôkazový základ návrhu je obmedzený

Je príliš skoro na navrhnutie zvýšenia záruky z rozpočtu EÚ

Kritériá

6. Brali sme do úvahy načasovanie návrhu so zreteľom na požiadavky stanovené v nariadení o EFSI, dostupnosť informácií o výkonnosti EFSI a vykonávanie EFSI k dnešnému dňu.

7. V článku 18 ods. 6 a 7 nariadenia o EFSI sa stanovuje, že návrh na zmenu nariadenia o EFSI sa predloží do 5. júla 2018 a vyžaduje sa, aby takýto návrh obsahoval nezávislé hodnotenie toho, či EFSI „dosahuje svoje ciele a zachovanie programu podporujúceho investície je opodstatnené“. Túto lehotu stanovili spoluzákonodarcovia, aby sa hodnotenie mohlo uskutočniť po uplynutí dostatočného času a bolo možné určiť a merať prvé výsledky a vplyv EFSI (12).

K zmene nariadenia o EFSI dochádza skôr, ako bolo plánované

8. Komisia navrhla predĺžiť trvanie (13) a zvýšiť financovanie EFSI (14)14. septembra 2016, takmer dva roky pred termínom uvedeným v nariadení o EFSI. Komisia navrhuje ponechať požiadavku na nezávislé hodnotenie podľa článku 18 ods. 6, navrhuje však vypustiť ustanovenie, podľa ktorého by sa budúce pokračovanie, zmena alebo ukončenie EFSI (15) malo zakladať na výsledkoch takéhoto nezávislého hodnotenia (pozri bod 27).

Plánuje sa štvornásobné zvýšenie podpory pre finančné nástroje z rozpočtu EÚ

9. EFSI je súčasťou súboru finančných nástrojov, ktorý bol v novom programovom období výrazne rozšírený. Komisia navrhuje zvýšiť záruku EÚ o 10 mld. EUR (zo 16 mld. EUR na 26 mld. EUR) (16). Táto suma by sama osebe bola vyššia ako celkový príspevok EÚ na finančné nástroje v rámci zdieľaného, nepriameho a priameho hospodárenia počas programového obdobia 2007 – 2013 (pozri tabuľku 1). Tabuľka 1 Finančné nástroje, ktoré využívajú rozpočtovú podporu EÚ (mld. EUR) Programové obdobie 2007 – 2013 (*1) Programové obdobie 2014 – 2020 EFRR, ESF (17) a rozvoj vidieka (18) na obdobie rokov 2007 – 2013 / EŠIF na obdobie rokov 2014 – 2020 12,3 21 Iniciatíva na podporu MSP 0 8,5 Finančné nástroje v rámci nepriameho hospodárenia (19) 3,8 (20) 5,8 (*2) EFSI (*3) – maximálna záruka z rozpočtu EÚ, z toho: 0 26 — financovanie záručného fondu 8,7 — kapitálovo nekrytý záväzok voči súčasnému a budúcemu rozpočtu EÚ 17,3 Spolu 16,1 61,3

10. V programovom období 2007 – 2013 sme zistili, že finančné nástroje v rámci zdieľaného hospodárenia mali nadmerný kapitál, mali ťažkosti s kontrolou nákladov/poplatkov, s prilákaním súkromného kapitálu a opätovným využívaním finančnej podpory (21). Napriek tomu Komisia v plánoch odhaduje, že na finančné nástroje bude v priebehu programového obdobia 2014 – 2020 vyčlenená suma vo výške približne 21 mld. EUR z piatich európskych štrukturálnych a investičných fondov (22).

11. Pre EFRR a EPFRV je v programovom období 2014 – 2020 k dispozícii nový inovačný finančný nástroj (iniciatíva na podporu MSP (23)). Druh finančných prostriedkov (24), ktoré sa poskytujú z iniciatívy na podporu MSP na EŠIF, je rovnaký ako druh finančných prostriedkov poskytovaných z EFSI v rámci okna pre malé a stredné podniky (25). Napriek tomu, že iniciatíva na podporu MSP je vytvorená v súvislosti s regionálnym rozvojom a EFSI je určený pre celé územie EÚ, obidva nástroje sa zameriavajú na rovnakú skupinu MSP.

Z využívania EFSI k dnešnému dňu vyplýva, že má ešte výraznú investičnú kapacitu

12. Na dosiahnutie pôvodného cieľa vo výške 315 mld. EUR bude musieť EIB o tri roky financovať doplnkové projekty v hodnote zhruba 60,8 mld. EUR.

13. Podľa EIB (26) k 30. júnu 2016 (pozri graf 1): — suma na financovanie podpísaných operácií EFSI dosiahla výšku 10,5 mld. EUR (čo predstavuje spolu podľa odhadov približne 66 mld. EUR mobilizovaných investícií, t. j. približne 21 % rozpočtu), — v rámci okna pre infraštruktúru a inovácie (27) bola schválená suma 4,72 mld. EUR, ktorá zodpovedá len 9 % cieľu (28); — podpísané operácie v rámci okna pre MSP (29) dosiahli výšku 5,7 mld. EUR (s odhadovanou sumou celkových mobilizovaných investícií, ktorá už dosiahla 58 % cieľ); — súkromné mobilizované finančné prostriedky predstavujú 44,7 mld. EUR (30). Graf 1 Prehľad portfólia EFSI k 30. júnu 2016 Zdroj: EDA, na základe údajov EIB k 30. júnu 2016.

14. Súčasná suma záruky EFSI je vo všeobecnosti dostatočná na ďalšie financovanie činností v nasledujúcich dvoch rokoch. Výnimku tvoria dlhové operácie okna pre MSP (31), pretože Komisia a EIB sa rozhodli rozšíriť krytie aj na žiadosti o financovanie z existujúcich finančných nástrojov, ktoré patria pod nástroj na poskytovanie záruk za úvery v rámci programu COSME (LGF) a službu InnovFin SMEG (záručný nástroj pre MSP v rámci programu Horizont 2020).

15. Komisia a skupina EIB prijali už niekoľko opatrení na riešenie rizika, že v dlhovom portfóliu okna pre MSP sa vyčerpajú dostupné finančné prostriedky (32): — riadiaca rada EFSI zvýšila limit pre okno pre MSP z 2,5 mld. EUR na 3 mld. EUR prerozdelením 500 mil. EUR z okna pre infraštruktúru a inovácie (33); — pokiaľ ide o dlhové portfólio okna pre MSP, Komisia a EIB sa dohodli, že keď budú k dispozícii ročné príspevky EÚ, použijú sa uvoľnenie záruky EÚ pre nástroje COSME LGF a InnovFin SMEG a pretvoria ho na tranže druhej straty alebo mezanínové tranže, — rozšíriť používanie záruky EÚ na záručný nástroj a sekuritizačný nástroj programu EaSI (34).

16. Komisia navrhuje predĺžiť investičné obdobie o jeden a pol roka (z júla 2019 na december 2020) (35) a zvýšiť cieľový objem investícií na 500 mld. EUR (36). Zmluvy sa môžu podpisovať dva roky po investičnom období (t. j. do decembra 2022), zatiaľ čo v súčasnosti platnom nariadení o EFSI je táto lehota jeden rok. EIB však vo svojom hodnotení konštatuje, že medzi podpisom operácií EFSI a ich schválením uplynie približne 90 dní (37).

Závery

17. Komisia predložila návrh na predĺženie EFSI len jeden rok po jeho zriadení. S výnimkou okna pre MSP je k dispozícii málo dôkazov o tom, že navrhované zvýšenie záruky EÚ je opodstatnené. Komisia neskúmala iné možnosti, ako je ďalšie prerozdelenie záruky EÚ medzi dvoma oknami alebo zvýšenie záruky EÚ len pre okno pre MSP. Z údajov a odhadov EIB vyplýva, že súčasná záruka je dostatočná na ďalšie obdobie fungovania okna pre infraštruktúru a inovácie, v ktorom by sa mohlo dokončiť preskúmanie výkonnosti a pridanej hodnoty EFSI, ako stanovujú spoluzákonodarcovia. Malo by to tiež pomôcť zredukovať fragmentáciu a prekrývanie činností medzi EFSI a ďalšími finančnými nástrojmi a umožniť lepšie sa zamerať na priority EÚ. Navrhovaná dodatočná lehota na podpísanie operácií (dva roky) je v rozpore so súčasnou praxou.

Návrh a hodnotenie záruky nie sú v súlade so zásadami lepšej právnej regulácie

Kritériá

18. Lepšia právna regulácia (38) je pre EÚ prioritou. EÚ vyžaduje, aby Komisia „prísne hodnotila dosah právnych predpisov pri ich tvorbe, vrátane podstatných zmien zavedených počas legislatívneho procesu, aby boli politické rozhodnutia kvalifikované a založené na dôkazoch“ (39). Posúdenie vplyvu sa vyžaduje pri tých iniciatívach Komisie, pri ktorých je pravdepodobné, že budú mať výrazný ekonomický, environmentálny a sociálny dosah vrátane revízií existujúcich právnych aktov alebo politických oznámení (40).

19. V hodnoteniach sa musia posudzovať všetky významné hospodárske, sociálne a environmentálne účinky pomoci EÚ (s osobitným dôrazom na tie, ktoré sa zistili v predchádzajúcich posúdeniach vplyvu) (41). Okrem toho podľa článkov 30 a 140 nariadenia o rozpočtových pravidlách je nevyhnutné, aby sa vypracúvali predbežné hodnotenia výdavkových programov a finančných nástrojov. V usmerneniach o lepšej právnej regulácii sa tiež stanovuje, že hodnotenia by mali byť vypracované podľa jasne vymedzenej spoľahlivej metodiky, ktorej cieľom je predložiť objektívne zistenia. V hodnoteniach sa musí posúdiť aspoň účinnosť, efektívnosť, relevantnosť, súdržnosť a pridaná hodnota EÚ alebo vysvetliť, prečo sa to nerobí v pláne hodnotenia.

K návrhu nie je pripojené posúdenie vplyvu

20. Oznámenie Komisie z 1. júna 2016 (42) a dôvodová správa k návrhu poskytujú niektoré informácie o súčasnom využívaní EFSI a opierajú sa o výsledky konzultácie so zainteresovanými stranami (43) a interných hodnotení. Tieto dokumenty však nepredstavujú úplné, prísne hodnotenie vplyvu založené na dôkazoch v zmysle usmernení o lepšej právnej regulácii.

21. Okrem toho, keď Komisia v roku 2015 uviedla, že je naliehavé zriadiť EFSI, nevykonala v tom čase posúdenie vplyvu ani predbežné hodnotenie. Ako sme uviedli v našom stanovisku č. 4/2015 (44), EFSI bol považovaný za výnimku z požiadavky v rámci nariadenia o rozpočtových pravidlách, aj keď z rozpočtu EÚ sa poskytuje väčšina finančných prostriedkov záručného fondu a rozpočtová záruka pre EIB vytvorí výrazné podmienené záväzky pre rozpočet EÚ.

22. V dôsledku nebolo pre EFSI vypracované žiadne posúdenie a analýza príčin nedostatku investícií a potrieb trhu, ani spôsobu, akým by sa to dalo najlepšie vyriešiť, ani posúdenie a analýza jeho doplnkovosti s inými programami a finančnými nástrojmi financovanými z rozpočtu EÚ a spôsobu, ako čo najlepšie predísť nežiaducemu prekrývaniu činností.

Hodnotenia Komisie a EIB nie sú preskúmaním výkonnosti a pridanej hodnoty EFSI

23. Komisia k návrhu pripája (pozri bod 7) svoje interné hodnotenie využívania záruky EÚ a fungovania záručného fondu. Vyplýva to z požiadavky osobitného podávania správ stanovenej v nariadení o EFSI (45). Je to podstatné pre navrhovanú zmenu sadzby financovania pre záručný fond (pozri bod 34), ale nie pre ostatné časti návrhu.

24. V septembri 2016 na doplnenie hodnotenia Komisie vydala EIB svoje vlastné hodnotenie fungovania EFSI (v súlade s požiadavkou článku 18 ods. 1 nariadenia o EFSI). Cieľom hodnotenia EIB je určiť „do akej miery bol EFSI navrhnutý a funguje tak, aby prispieval k dosahovaniu svojich očakávaných účinkov“ a hodnotenie „neobsahuje posúdenie výsledkov a vplyvu EFSI ako celku“. Zahŕňa príslušné portfólio operácií EFSI (vrátane doplnkovosti a oprávnenosti), mechanizmy riadenia a organizačné štruktúry a relevantné postupy a usmernenia pre projekty (46). EIB uvádza, že „je príliš skoro na to, aby sa na základe tohto hodnotenia dal vyvodiť konečný úsudok o výkonnosti EFSI“ (47).

25. Komisia sa v dôvodovej správe k návrhu (48) taktiež zaviazala, že v novembri 2016 poskytne nezávislé hodnotenie uplatňovania nariadenia o EFSI. Nezávislé hodnotenie sa bude týkať aj fungovania EFSI, využívania záruky EÚ a EIAH a bude vychádzať z výsledkov interných hodnotení Komisie a EIB.

Závery

26. Návrh bol predložený bez toho, aby bolo k nemu vypracované komplexné posúdenie vplyvu (po druhýkrát) a príliš skoro na to, aby sa dali merať hospodársky, sociálny a environmentálny vplyv EFSI alebo vyvodiť záver o tom, či EFSI dosahuje svoje ciele. Konkrétne by sa v ňom mali uvádzať tieto informácie: — existujúce finančné nástroje (a cieľové odvetvia a príjemcovia), — prekrývanie činností medzi nástrojmi a EFSI, — zosúladenie s politickými cieľmi EÚ, — priestor na zredukovanie fragmentácie nástrojov, — riadenie rizík (a podávanie správ o podmienených záväzkoch pre rozpočet EÚ).

27. Pri hodnotení záruky sa nedodržiavali zásady lepšej právnej regulácie. Ani v jednom z troch hodnotení uvedených vyššie sa neposudzujú výsledky a dosah EFSI, keďže ešte neubehol dostatočný čas na to, aby sa dali určiť a/alebo zmerať (49) (pozri tiež bod 8). Vzhľadom na načasovanie je k dispozícii málo makroekonomických ukazovateľov na meranie dosahu EFSI za predpokladu, že vôbec nejaké sú. Vyjadrujeme pochybnosti nad vypustením ustanovenia spájajúceho pokračovanie, zmenu alebo dokončenie EFSI s výsledkami nezávislého hodnotenia (pozri bod 8).

Navrhované financovanie záručného fondu je v súlade s aktualizovaným odhadom očakávaných strát

Záručný fond

28. Na účely zabezpečenia „vankúša likvidity, z ktorého sa v prospech EIB uhrádzajú prostriedky v prípade, že dôjde k uplatneniu záruky EÚ (50), zriadili zákonodarcovia EÚ záručný fond (51). V súčasnom nariadení o EFSI sa stanovuje cieľová suma záručného fondu na 50 % celkových záručných záväzkov EÚ (8 mld. EUR). V dôvodovej správe k pôvodnému návrhu (52) Komisia vysvetľuje, že táto cieľová hodnota bola stanovená na základe „skúseností s povahou investícií, ktoré má EFSI podporovať“.

Vplyv na rozpočet EÚ

29. Na to, aby sa dosiahol cieľ 50 % financovania záručného fondu, bolo potrebné v období rokov 2014 – 2022 znížiť plánované výdavky na granty v rámci nástroja na prepájanie Európy o 2,8 mld. EUR a na program Horizont 2020 o 2,2 mld. EUR a použiť 3 mld. EUR z nepridelenej rezervy v rámci stropu výdavkov vo viacročnom finančnom rámci (VFR).

30. Platby z rozpočtu EÚ budú financovať tento fond počas celého obdobia až do roku 2022. V decembri 2015 Komisia prijala záväzky vo výške 1,4 mld. EUR (53) na platby do fondu. Komisia už 30. júna 2016 vyplatila do záručného fondu 380 mil. EUR (z plánovaných platieb vo výške 500 mil. EUR v roku 2016), ktoré boli investované do dlhopisov. Pri fonde nebola uplatnená záruka (54).

31. Okrem toho, ak vyplatené prostriedky dosiahnu cieľovú hodnotu, EFSI vytvorí potenciálny záväzok pre rozpočet EÚ, ktorý nebude krytý, vo výške približne 8 mld. EUR (navyše k 8 mld. EUR krytým záručným fondom).

Očakávaná strata a potreby financovania

32. Komisia navrhuje upraviť cieľovú hodnotu záručného fondu EÚ z 50 % na 35 % (55) celkových záručných záväzkov EÚ a tento záver podporuje v svojom hodnotení záruky.

33. Na základe 39 operácií, ktoré EIB podpísala v rámci okna pre infraštruktúru a inovácie 30. júna 2016 a na základe historických údajov o nástrojoch v rámci posilnenia okna pre MSP, ako aj navrhovaných zmien v podokne pre dlhy okna pre MSP (pozri bod 15), Komisia vypočítala priemernú sadzbu financovania vo výške 33,4 % (56). Komisia zakladala svoje hodnotenie výpočtov očakávanej straty pre jednotlivé portfóliá na predpokladoch, ktoré posúdila ako „konzervatívne“.

34. Zníženie cieľovej hodnoty o 15 percentuálnych bodov je úprava, ktorá zminimalizuje riziko, že suma zahrnutá do záručného fondu bude prevyšovať straty, ktoré znáša záručný fond. Zvýši sa tým však aj riziko, že suma zahrnutá v záručnom fonde bude nedostatočná a že bude potrebné opäť využiť rozpočet. Komisia vysvetlila predpoklady, na ktorých sa predkladaný návrh zakladá.

Závery

35. Vytvorenie EFSI a záručného fondu s 50 % cieľovou hodnotou obmedzuje pružnosť rozpočtu vo VFR na obdobie rokov 2014 – 2020 znížením nepridelenej rezervy v rámci stropu výdavkov vo VFR. Plánované rozpočty na program Horizont 2020 a NEP sa navyše znížili. Je priskoro na posúdenie alternatívnych nákladov na tieto škrty dohodnuté v roku 2015, keďže Komisia ešte nemôže hodnotiť vplyv EFSI, programu Horizont 2020 a NEP. [Ak by sa bola Komisia pri prvom návrhu opierala o rovnaké predpoklady, aké predkladá teraz v návrhu na zmenu, dosah financovania záručného fondu z rozpočtu EÚ za posledné dva roky by bol nižší.]

36. S navrhovanými zmenami dosiahne celkový potenciálny záväzok z rozpočtu EÚ výšku 26 mld. EUR (z toho bude záručný fond kryť približne 9 mld. EUR). Potenciálne záväzky pretrvajú počas trvania investičného portfólia.

Vplyv EFSI by mohol byť zveličený

Doplnkovosť je v návrhu vymedzená všeobecne

Kritériá

37. V článku 5 ods. 1 nariadenia o EFSI sa vymedzuje „doplnkovosť“ (pozri rámček 1). Rámček 1: Doplnkovosť – článok 5 ods. 1 nariadenia o EFSI s navrhovanými zmenami (kurzívou) Na účely tohto nariadenia „doplnkovosť“ znamená podporu z EFSI pre operácie, ktoré riešia zlyhania trhu alebo suboptimálne investičné situácie a ktoré by sa neboli mohli vykonať alebo vykonať v rovnakom rozsahu prostredníctvom EIB, EIF alebo existujúcich finančných nástrojov EÚ bez podpory z EFSI v období, počas ktorého sa môže uplatniť záruka EÚ. Projekty podporované z EFSI majú zvyčajne vyšší rizikový profil než projekty podporované prostredníctvom bežných operácií EIB a portfólio EFSI má celkovo vyšší rizikový profil ako portfólio investícií podporovaných EIB v rámci jej štandardných investičných politík pred nadobudnutím účinnosti tohto nariadenia. Projekty podporované z EFSI sa popri snahe o vytváranie pracovných miest a udržateľného rastu považujú za poskytujúce doplnkovosť, ak nesú riziko zodpovedajúce špeciálnym operáciám EIB vymedzeným v článku 16 štatútu EIB a v usmerneniach EIB pre politiku v oblasti kreditného rizika. S cieľom lepšie riešiť zlyhania trhu alebo suboptimálne investičné situácie osobitné činnosti EIB s podporou z EFSI obvykle disponujú prvkami, ako napríklad podriadenosť, účasť na nástrojoch s rozdelením rizika, cezhraničné vlastnosti, expozícia voči špecifickým rizikám alebo iné identifikovateľné aspekty ďalej opísané v prílohe II. Projekty EIB nesúce nižšie riziko než minimálne riziko v rámci osobitných činností EIB sa tiež môžu podporiť z EFSI, ak sa využitie záruky EÚ vyžaduje na zabezpečenie doplnkovosti vymedzenej v prvom pododseku tohto odseku. Projekty podporované z EFSI, ktoré pozostávajú z fyzickej infraštruktúry prepájajúcej dva alebo viaceré členské štáty alebo ktoré rozširujú fyzickú infraštruktúru alebo služby spojené s fyzickou infraštruktúrou z jedného členského štátu do jedného alebo viacerých členských štátov, sa takisto považujú za projekty poskytujúce doplnkovosť.

Vplyv na skupinu EIB

38. Počas obdobia vykonávania EFSI EIB očakáva (57), že udrží objemy úverov, ktoré dosiahla po zvýšení kapitálu v roku 2013 (58) (pozri graf 2). EFSI bude mať značný vplyv na osobitné činnosti (59) EIB, ktoré by sa mali zvýšiť zo 6,4 mld. EUR v roku 2015 (60) na 16 – 20 mld. EUR ročne (z toho operácie na vlastné riziko EIB vo výške zhruba 2,5 mld. EUR ročne) (61). Graf 2 Historické a predpokladané objemy úverov skupiny EIB Zdroj: EDA, na základe operačných plánov EIB na roky 2015 – 2017 a 2016 – 2018.

39. V článku 5 ods. 1 sa stanovuje, že projekty podporované z EFSI „sa považujú za poskytujúce doplnkovosť, ak nesú riziko zodpovedajúce špeciálnym operáciám EIB“. Na tomto základe EIB považuje osobitné činnosti podporované z EFSI za de facto doplnkové (62) a nie je potrebné preukázať, či (i) riešia zlyhania trhu alebo suboptimálne investičné situácie a ii) či by sa v danom období neboli mohli vykonať (alebo vykonať v rovnakom rozsahu) prostredníctvom EIB, EIF alebo v rámci existujúcich finančných nástrojov Únie. Podľa článku 5 ods. 1 sa z EFSI môžu podporovať aj projekty s nižším rizikovým profilom (napr. tradičné/bežné úvery EIB namiesto osobitných činností). V tomto prípade musia projekty spĺňať tieto požiadavky doplnkovosti.

40. EIB klasifikuje operácie ako „osobitné činnosti“ na základe niekoľkých faktorov, ako je kreditná spoľahlivosť dlžníka, hodnota poskytovaných záruk, dĺžka trvania úveru, zložitosť štruktúr financovania a kapitálové operácie. Všetky operácie EFSI, ktoré boli podpísané v rámci okna pre infraštruktúru a inovácie do 30. júna 2016, majú status osobitných činností. EIB sa taktiež domnieva, že všetky operácie v rámci okna pre MSP sú v súlade s definíciou osobitných činností uvedenou v usmerneniach pre politiku v oblasti kreditného rizika.

41. EIB vo svojej hodnotiacej správe konštatuje, že „môžu nastať situácie, v ktorých rizikový profil operácií neodzrkadľuje doplnkovosť, t. j. mohli by sa zvážiť alternatívne štruktúry (vrátane menej riskantných štruktúr)“. V správe však ďalej konštatuje, že „v praxi… sa EIB pri svojich osobitných činnostiach zaoberá komplexnejšími kritériami doplnkovosti a ide tak nad rámec požiadavky nariadenia o EFSI“ (63).

Návrh Komisie týkajúci sa definície doplnkovosti

42. Komisia navrhuje objasniť v článku 5 a v prílohe II k nariadeniu o EFSI prvky, na základe ktorých by EIB klasifikovala operáciu ako osobitnú činnosť, a navrhuje tiež, aby investičný výbor uverejnil dôvody, ktoré ho viedli k rozhodnutiu, ktorým schváli použitie záruky EÚ (64), pričom osobitná pozornosť by sa mala venovať dodržiavaniu kritéria doplnkovosti.

43. Komisia taktiež navrhuje, aby sa cezhraničné projekty považovali za doplnkové vo svojej podstate (65).

Závery a návrhy

44. Existuje riziko, že EIB bude používať status osobitnej činnosti ako rovnocenný s doplnkovosťou, čo spolu s tlakom na dosiahnutie cieľovej investičnej hodnoty môže vytvoriť stimul na využívanie zbytočne zložitých štruktúr financovania alebo na pridelenie rizikového profilu, ktorý nebude zodpovedať skutočnému riziku operácie. Túto otázku preskúmame pri audite v rámci našej budúcej osobitnej správy.

45. Definíciu doplnkovosti ďalej komplikuje pridanie odkazu na „fyzickú infraštruktúru prepájajúcu dva alebo viaceré členské štáty alebo ktoré rozširujú fyzickú infraštruktúru alebo služby spojené s fyzickou infraštruktúrou z jedného členského štátu do jedného alebo viacerých členských štátov“.

46. Navrhujeme: — jasne stanoviť, že všetky projekty podporované z EFSI by mali spĺňať kritériá doplnkovosti v prvom odseku definície doplnkovosti (pozri rámček 1) a že základ hodnotenia by sa mal zdokumentovať, — ponechať jednoduchú a všeobecnú definíciu doplnkovosti bez odkazov na konkrétne prípady, napr. fyzická infraštruktúra.

Pri výpočte multiplikačného účinku sa vychádza z predpokladu, že bez EFSI sa nezrealizuje žiadna investícia

Kritériá

47. Nie je jednoduché stanoviť sumy, ktoré budú mobilizované prostredníctvom verejných investícií. Výbor OECD pre rozvojovú pomoc však navrhol metodiku (66), ktorá je zameraná na izolovanie príspevku verejných investícií pri mobilizácii dodatočných finančných prostriedkov. Toto sú hlavné prvky metódy: — v prípade záruky poskytovanej na úver, ktorým sa financuje projekt, sa predpokladá, že mobilizovaná suma sa obmedzuje len na zaručený úver, každé ďalšie financovanie okrem úveru sa nechápe ako financovanie zo záruky, — v prípade syndikovaných úverov sa mobilizované sumy pripisujú verejnému investorovi a aranžérovi syndikovaného úveru na pomernom základe; inými slovami, berie sa do úvahy príspevok aranžéra a nezohľadňuje sa skutočnosť, že verejnému investorovi sa pripisuje celá mobilizovaná suma, — v prípade kapitálových investícií sumy mobilizované verejným investorom vylučujú prípadné predchádzajúce investície a ak existuje niekoľko verejných investorov, mobilizované sumy zo súkromného sektora sa pripisujú každému z týchto investorov na pomernom základe.

Odhad investícií mobilizovaných prostredníctvom EFSI

48. Rozsah, v akom EFSI mobilizuje dodatočné finančné prostriedky, sa meria pomocou metódy výpočtu multiplikačného účinku EFSI“ (67), ktorú vypracovala riadiaca rada. Ústredným prvkom tejto metódy sú investičné náklady na projekt. Pri investičných úveroch a priamych kapitálových investíciách sa investičné náklady na projekt merajú „v prvom rade ako celkové náklady na projekt vymedzené v úverovej zmluve EIB podľa obvyklej metodiky EIB“, pri ktorých sa dokonca aj po určitých úpravách berie do úvahy celé financovanie, ktoré je k dispozícii na projekt v rámci EFSI v rovnakom období. „Ak sa však financovanie EIB/EFSI spája len s jednou časťou projektu, investičné náklady by mali byť úmerné tej časti projektu, s ktorou sa financovanie spája“.

49. Pri finančných nástrojoch financovaných z rozpočtu EÚ boli použité podobné definície pákového efektu a prístupu v oblasti odhadu multiplikačného účinku. V prípade centrálne riadených nástrojov bol pákový efekt po roku 2013 vymedzený v nariadení o rozpočtových pravidlách ako „[…] suma financovania určená oprávneným konečným prijímateľom delená sumou príspevku Únie“ (68). V našej osobitnej správe č. 19/2016 sme zistili, že pri výpočte dodatočných investícií mobilizovaných prostredníctvom finančných nástrojov môže byť ukazovateľ nadhodnotený, pretože nie všetky zdroje finančných prostriedkov získané na projekt pochádzajú z príspevku EÚ (69).

Závery a návrhy

50. Existuje riziko, že multiplikačný účinok EFSI bude nadhodnotený, najmä pri investičných projektoch, ku ktorým sa zaviazali investori alebo ktoré sú súčasťou národných programov, ktoré existovali alebo boli ohlásené pred spustením EFSI.

51. Navrhujeme: — zosúladiť metódu výpočtu multiplikačného účinku EFSI s metodikou navrhnutou OECD, vrátane zohľadnenia prípadov opísaných v bode 50, — ďalej rozpracovať metodiku, aby pokrývala štruktúry financovania a produkty, ktoré neexistovali, keď bola vytvorená súčasná metodika, — používať novú metodiku na vytvorenie kľúčového ukazovateľa výkonnosti pre EFSI, ktorý bude vykazovať získaný súkromný kapitál.

Je priestor na objasnenie a zlepšenie niektorých aspektov riadenia a transparentnosti EFSI

52. V tejto časti predstavíme naše názory k niekoľkým návrhom Komisie na posilnenie právneho rámca, riadenia a transparentnosti EFSI.

Ustanovenia o vylúčených činnostiach a nespolupracujúcich jurisdikciách

53. Podporujeme návrh Komisie zaviesť ustanovenie o vyhýbaní sa daňovým povinnostiam (70) ako prostriedok na posilnenie kľúčového hľadiska právneho rámca. Zastávame názor, že toto ustanovenie je v súlade s naším odporúčaním v osobitnej správe č. 19/2016.

Je preukázateľne potrebné riešiť geografickú nerovnováhu a odvetvovú koncentráciu

Kritériá

54. Nie sú stanovené žiadne geografické alebo odvetvové kvóty pre EFSI a podpora projektov je stimulovaná dopytom. Podľa usmernení EFSI pre oblasť investícií je však nevyhnutné, aby „sa zamedzilo nadmernej odvetvovej alebo geografickej koncentrácii“ (71) a v strategickej orientácii EFSI sa stanovili hraničné hodnoty na takéto koncentrácie (72). Geografické a odvetvové koncentrácie členené podľa objemu podpísaných operácií podporovaných zo záruky EÚ sú dva z kľúčových ukazovateľov monitorovania EFSI (73).

Využitie EFSI k dnešnému dňu

55. V hodnotiacej správe EIB (74) sú zaznamenané geografické nerovnováhy (75) a odvetvové koncentrácie (76) v portfóliu v rámci okna pre infraštruktúru a inovácie. Financovanie v rámci okna pre infraštruktúru a inovácie je sústredené (63 %) v troch členských štátoch (77). Nie sú stanovené žiadne hraničné hodnoty koncentrácie pre okno pre MSP, ale štyri členské štáty (78) predstavujú 44 % financovania.

56. V hodnotiacej správe EIB (79), ako aj v ďalších nedávnych štúdiách (80) sa ako potenciálne príčiny uvádzajú dôraz na rýchle nasadenie EFSI a na dosiahnutie investičného cieľa vo výške 315 mld. EUR. EIB preto skôr uprednostňuje ľahko financovateľné projekty v krajinách s rozvinutými finančnými trhmi, ktoré majú kapacitu využívať finančné nástroje a štruktúrovať vysoko rizikové projekty.

57. Komisia tiež navrhuje (81), aby sa nanovo definovala úloha EIAH so zreteľom na prípravu projektov, dôraz na projekty v oblasti ochrany klímy a prínos EIAH k dosiahnutiu odvetvovej a geografickej diverzifikácie, ako aj poskytovaniu poradenstva na miestnej úrovni.

58. Návrh Komisie zaraďuje poľnohospodárstvo, rybárstvo a akvakultúru medzi oblasti, ktoré sú oprávnené na získanie podpory z EFSI (82). Avšak projekty, ktoré sú vhodné na financovanie v rámci EFSI, by mohli byť oprávnené aj na získanie podpory z EPFRV. Z našej osobitnej správy č. 5/2015 o finančných nástrojoch v oblasti rozvoja vidieka vyplýva, že finančné nástroje, ktoré sú k dispozícii v rámci EPFRV, mali doteraz nadmerný kapitál a boli neúčinné.

Závery

59. Vítame návrh Komisie riešiť nerovnováhy vo využívaní finančných prostriedkov. EIAH zohráva kľúčovú úlohu pri riešení geografických a odvetvových nerovnováh, ale je príliš skoro na to, aby sa dospelo k stanovisku o účinnosti EIAH vo všeobecnosti a najmä v tomto ohľade.

60. Na základe predchádzajúcich skúseností a existencie alternatívnych zdrojov financovania spochybňujeme pridanú hodnotu financovania projektov z EFSI v odvetviach poľnohospodárstva, rybolovu a akvakultúry.

Objasniť uplatňovanie pravidiel štátnej pomoci na projekty kombinujúce financie z EFSI a zo štrukturálnych fondov

61. Zdroje, ktoré priamo prideľuje EIB pri vykonávaní nariadenia o EFSI, nepredstavujú štátnu pomoc v rámci článku 107 ods. 1 ZFEÚ a Komisia nemusí schváliť financovanie z EFSI podľa pravidiel o štátnej pomoci EÚ (83). Projekty financované z EFSI však môžu využívať spolufinancovanie členskými štátmi EÚ vrátane financovania prostredníctvom EŠIF (84). Pokiaľ sa totiž neposkytuje za trhových podmienok, toto spolufinancovanie predstavuje štátnu pomoc, ktorú musí schváliť Komisia na základe svojho rámca o štátnej pomoci (85).

62. Navrhujeme objasniť, akým spôsobom by sa mali na účely štátnej pomoci riešiť operácie EFSI, ktoré sú spolufinancované z finančných prostriedkov pod kontrolou členských štátov vrátane EŠIF.

Preukázateľná potreba jasnejšieho a zjednodušeného riadenia

Kritériá

63. Na to, aby EFSI fungoval účinne, je nevyhnutné, aby sa zjednodušili mechanizmy riadenia, ktoré jasne definujú príslušné úlohy a povinnosti Komisie a EIB a osôb, ktoré Komisia a EIB vymenovali, v rozhodovacom procese EFSI a tiež aby sa prijali dostatočné opatrenia na zabezpečenie nezávislosti a predchádzanie konfliktom záujmov.

Mechanizmy riadenia EFSI

64. Riadiacu štruktúru EFSI (86) tvorí: riadiaca rada, investičný výbor, generálny riaditeľ a zástupca generálneho riaditeľa (pozri prílohu I). Riadiaca štruktúra EFSI dopĺňa organizáciu EIB a cyklus projektového riadenia a nemala by zasahovať do rozhodovacieho procesu skupiny EIB (87).

Riadiaca rada

65. Riadiaca rada EFSI bola formálne vytvorená v júli 2015. V hodnotení EIB sa zdôraznilo, že traja zo štyroch členov riadiacej rady EFSI sú tiež členmi správnej rady EIB alebo EIF a že v tejto funkcii sa zúčastňujú na schvaľovaní stratégií a projektov EIB alebo EIF, vrátane projektov EFSI (88).

66. EIB v hodnotení poukazuje na to, že „podávanie správ, povinnosť zodpovedať sa a všeobecná interakcia medzi generálnym riaditeľom (89) a riadiacou radou“ by sa mohli zlepšiť (90).

Investičný výbor

67. Riadiaca rada ukončila výber členov investičného výboru v decembri 2015 a výbor začal fungovať v januári 2016. Počas prechodného obdobia medzi júlom 2015 a januárom 2016 Komisia plnila povinnosti investičného výboru a odsúhlasila zahrnutie nástrojov a projektov EIF schválených radou EIB do zaručeného portfólia EFSI. Nezávislosť a neexistencia konfliktu záujmov sú kľúčové požiadavky na členov (91) investičného výboru.

68. V projektovom cykle investičný výbor zasahuje medzi schvaľovaním operácie riadiacim výborom EIB a jej schválením radou EIB. Výbor má udeliť svoj súhlas či nesúhlas s „podporou záruky EÚ pre operácie EIB“. Na tento účel investičný výbor používa hodnotiacu tabuľku ukazovateľov (92), ktorú oddelenia EIB pripravujú pre každý projekt (pozri body 78 a 79).

69. EIB predkladá dvakrát ročne Európskemu parlamentu, Rade a Komisii zoznam všetkých rozhodnutí investičného výboru o zamietnutí využitia záruky EÚ v súlade s prísnymi požiadavkami na dôvernosť (93). Komisia a skupina EIB potvrdili, že k 30. júnu 2016 nebolo zaznamenané žiadne zamietnutie. V rámci okna pre infraštruktúru a inovácie boli zrušené tri operácie (vrátane jednej operácie po podpise) a v rámci okna pre MSP bola zrušená jedna operácia.

Závery

70. Vítame návrh Komisie posilniť ustanovenia (94) týkajúce sa oznamovania konfliktu záujmov pre členov investičného výboru.

71. Berieme tiež na vedomie, že v hodnotení EIB sa zdôrazňuje, že úlohy a povinnosti riadiacich orgánov EFSI by mali byť vzhľadom na ich zložitosť ďalej objasnené a zjednodušené.

72. Aj Komisia aj EIB majú v súčasnosti viaceré rozličné úlohy v súvislosti s EFSI a obidve majú širokú škálu ďalších povinností. Komisia riadi záručný fond a je zastúpená v riadiacej rade EFSI, ktorá zodpovedá za stanovenie strategickej orientácie EFSI a za výber a vymenovanie investičného výboru. Komisia je zároveň členom správnej rady EIB a EIB každú finančnú a investičnú operáciu, ktorú schváli, predtým konzultuje s Komisiou (95). EIB je na druhej strane zastúpená v riadiacej rade EFSI a je tiež zodpovedná za riadenie a vykonávanie operácií EFSI.

73. Vzhľadom na zložitosť vzájomných vzťahov medzi Komisiou a EIB a medzi príslušnými členmi vymenovanými v rámci rozhodovacieho procesu EFSI je ťažké na účely zodpovednosti určiť, kto sa v konečnom dôsledku zodpovedá rozpočtovým a legislatívnym orgánom EÚ za riadenie výkonnosti a rizík EFSI, ako aj identifikovať potenciálne konflikty záujmov medzi úlohami a povinnosťami súvisiacimi s EFSI a úlohami a povinnosťami, ktoré nesúvisia s EFSI.

Výber operácií EFSI by mal byť transparentnejší

Kritériá

74. Je nevyhnutné, aby sa operácie EFSI vyberali – a boli takto aj uznané – nezávislým, otvoreným a transparentným spôsobom, aby bolo možné preukázať doplnkovosť uskutočnených investícií.

75. Európsky parlament zdôraznil (96), že je potrebné, aby EFSI fungoval účinným, plne transparentným a spravodlivým spôsobom v súlade s kritériami svojho mandátu a nariadenia, a odporučil úzku spoluprácu a dohľad nad operáciami EFSI zo strany Európskeho parlamentu a Európskeho dvora audítorov. Trval tiež na tom, že je potrebné dosiahnuť najvyššiu úroveň transparentnosti a inštitucionálnej zodpovednosti, a to zabezpečením iniciatívneho zverejňovania úplných a riadnych rozpočtových informácií a prístupu k finančným údajom súvisiacim s projektmi financovanými prostredníctvom EIB.

Transparentnosť fungovania riadiacej rady a investičného výboru

76. Podľa článku 7 nariadenia o EFSI je potrebné, aby riadiaca rada EFSI uverejnila zápisnice z jej schôdzí a investičný výbor verejne sprístupnil rozhodnutia o schválení využívania záruky EÚ. Rozhodnutia sa uverejňujú (97).

77. Uverejnené rozhodnutia investičného výboru zahŕňajú len základný opis schválených operácií EFSI. Nevysvetľujú dôvod poskytnutia záruky EÚ ani doplnkovosť alebo pridanú hodnotu EÚ v súvislosti s príslušnou operáciou.

78. V nariadení o EFSI sa uvádza, že „porovnávaciu tabuľku […] používa investičný výbor s cieľom zabezpečiť nezávislé a transparentné posúdenie možného využitia záruky EÚ“ (98).

79. Hodnotiace tabuľky k schváleným operáciám navyše nie sú uverejňované a EIB uverejnila len základné (niekedy neaktuálne) informácie o operáciách EFSI. Spôsobuje to problémy z hľadiska povinnosti zodpovedať sa a transparentnosti.

Závery

80. Vítame návrhy, aby: — sa v rozhodnutiach investičného výboru EFSI uvádzali dôvody poskytnutia podpory v rámci záruky EÚ s osobitným dôrazom na dodržiavanie kritéria doplnkovosti (99); — sa hodnotiace tabuľky pre operácie EFSI v rámci záruky EÚ (100) uverejňovali hneď po ich podpise.

Toto stanovisko prijal Dvor audítorov v Luxemburgu dňa 11. novembra 2016. Za Dvor audítorov Klaus-Heiner LEHNE predseda

(1) COM(2016) 597 final zo 14. septembra 2016.

(2) Nariadenie Európskeho parlamentu a Rady (EÚ) č. 1316/2013 z 11. decembra 2013 o zriadení Nástroja na prepájanie Európy, ktorým sa mení nariadenie (EÚ) č. 913/2010 a zrušujú sa nariadenia (ES) č. 680/2007 a (ES) č. 67/2010 (Ú. v. EÚ L 348, 20.12.2013, s. 129).

(3) Nariadenie Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (Ú. v. EÚ L 169, 1.7.2015, s. 1) (ďalej len „nariadenie o EFSI“).

(4) SWD(2016) 297 final/2 z 22. septembra 2016 a SWD(2016) 298 final zo 14. septembra 2016.

(5) Ú. v. EÚ C 121, 15.4.2015, s. 1.

(6) SWD(2016) 297 final/2.

(7) Podľa článku 18 ods. 2 nariadenia o EFSI Komisia bola povinná pripraviť hodnotenie záruky a predložiť ho Európskemu parlamentu a Rade do 5. januára 2017 spolu so stanoviskom Dvora audítorov.

(8) Vykonávacie rozhodnutie Komisie 2014/99/EÚ (Ú. v. EÚ L 50, 20.2.2014, s. 22).

(9) Poznámka pod čiarou č. 10 dokumentu SWD(2016) 297 final/2, s. 7.

(10) Články 5 a 6 nariadenia o EFSI.

(11) EIB, „Hodnotenie fungovania Európskeho fondu pre strategické investície (EFSI)“, september 2016 („hodnotenie EIB“).

(12) http://ec.europa.eu/smart-regulation/guidelines/toc_guide_en.htm.

(13) Článok 1 ods. 5 návrhu, ktorým sa mení článok 9 ods. 3 nariadenia o EFSI.

(14) Článok 1 ods. 1 a ods. 7 návrhu, ktorým sa mení článok 4 ods. 2 a článok 11 ods. 1 nariadenia o EFSI.

(15) Článok 1 ods. 10 návrhu, ktorým sa vypúšťa článok 18 ods. 7 nariadenia o EFSI.

(16) Článok 1 ods. 7 návrhu, ktorým sa mení článok 11 ods. 1 nariadenia o EFSI.

(*1) Na základe najnovších dostupných správ o vykonávaní.

(*2) Na základe návrhu previesť sumu 500 mil. EUR z finančných nástrojov NPE na financovanie záručného fondu EFSI a sumu 1,15 mld. EUR na granty (SWD(2016) 299 final zo 14. septembra 2016, s. 23).

(*3) Na základe navrhovanej zmeny nariadenia o EFSI.

(17) Celkový príslušný príspevok EÚ na finančné nástroje v rámci EFRR a ESF vyplatený k 31. decembru 2015 predstavoval sumu 11,6 mld. EUR, z toho dostali koneční príjemcovia len 8,5 mld. EUR (73 %). Tieto sumy zodpovedajú deväťročnému obdobiu vykonávania (2007 – 2015) (EGESIF_16-0011-00, „Summary of data on the progress made in financing and implementing financial engineering instruments reported by the managing authorities in accordance with Article 67(2)(j) of Council Regulation (EC) No 1083/2006“ (Zhrnutie údajov týkajúcich sa pokroku, ktorý bol dosiahnutý v súvislosti s financovaním a vykonávaním nástrojov finančného inžinierstva, nahlásených riadiacimi orgánmi v súlade s článkom 67 ods. 2 písm. j) nariadenia Rady (ES) č. 1083/2006) (Ú. v. EÚ L 210, 31.7.2006, s. 25–78), s. 66).

(18) Osobitná správa č. 5/2015 (http://eca.europa.eu).

(19) V programovom období 2014 – 2020 sme odhadovali, že orientačný rozpočet na finančné nástroje v rámci nepriameho hospodárenia bude 7,4 mld. EUR (Výročná správa za rozpočtový rok 2015, infografika (graf) 2.10 (Ú. v. EÚ C 375, 13.10.2016)).

(20) K 31. decembru 2014 predstavoval celkový príspevok EÚ na finančné nástroje v rámci nepriameho hospodárenia v programovom období 2007 – 2013 takmer 3,8 mld. EUR (bez kombinovaného financovania) (COM(2015) 565 final z 13. novembra 2015, s. 4).

(21) Osobitná správa č. 19/2012 a osobitná správa č. 5/2015 http://eca.europa.eu.

(22) SWD(2016) 299 final zo 14. septembra 2016, s. 24.

(23) Na tento nástroj možno z príspevku z EFRR a EPFRV prideliť sumu vo výške 8,5 mld. EUR na úrovni EÚ (článok 39 NSU).

(24) Výlučne v súvislosti s MSP môže tento nástroj poskytovať neobmedzené záruky na dlhové portfóliá alebo môže financovať operácie prostredníctvom sekuritizácie.

(25) Služba InnovFin SMEG (záručný fond pre MSP v rámci programu Horizont 2020), ktorá využíva rozšírený fond EFSI v rámci okna pre MSP, je jedným zo subjektov prijímajúcich riziká v iniciatíve na podporu MSP.

(26) Hodnotenie EIB, tabuľka 2, s. 5.

(27) V rámci okna pre infraštruktúru a inovácie bolo používanie záruky EÚ obmedzené na 13,5 mld. EUR (11 mld. EUR ako tranža prvej straty v rámci dlhového subportfólia a 2,5 mld. EUR na kapitálové operácie) a 2,5 mld. EUR z vlastných zdrojov EIB na investície pari-passu v kapitálových operáciách.

(28) Okrem toho EIB v polročnej operačnej správe EFSI vypracovanej k dátumu vykazovania, t. j. k 30. júnu 2016, odhaduje, že investičný výbor do 30. júna 2017 schváli ďalšie použitie záruky EÚ na financovanie operácií v rámci okna pre infraštruktúru a inovácie vo výške 14,5 mld. EUR.

(29) V rámci okna pre MSP bola zo záruky EÚ pridelená suma 1,25 mld. EUR na posilnenie záručných operácií v rámci COSME LGF (Nástroja na poskytovanie záruk za úvery v rámci programu pre konkurencieschopnosť podnikov a malé a stredné podniky) a na InnovFin SMEG a suma 1,25 mld. EUR na kapitálové portfólio. Záruka vo výške 1,25 mld. EUR pre kapitálové portfólio okna pre MSP sa začne využívať v druhej polovici roka 2016 pre novovytvorený kapitálový produkt okna pre MSP. Okrem toho EIB vyčlenila sumu 2,5 mld. EUR z vlastných zdrojov na mandát v oblasti zdrojov rizikového kapitálu pre EIF.

(30) Polročná operačná správa EFSI vypracovaná k dátumu vykazovania, t. j. k 30. júnu 2016.

(31) Komisia odhaduje, že EIF použije záruku EÚ pridelenú na dlhové portfólio SMEW do konca roka 2017 (SWD(2016) 297 final/2, s. 17).

(32) Suma 1,25 mld. EUR zo záruky EÚ bola pôvodne pridelená na posilnenie COSME LGF a InnovFin SMEG.

(33) Článok 7 ods. 3 dohody Amendment and Restatement Agreement on the Management of the European Fund for Strategic Investments and on the granting of the EU guarantee (Dohoda o zmene a prehodnotení riadenia Europskeho fondu pre strategické investície a poskytnutí záruky EÚ, ďalej len „revidovaná dohoda o EFSI“).

(34) Program EÚ v oblasti zamestnanosti a sociálnej inovácie (EaSI).

(35) Článok 1 ods. 5 návrhu, ktorým sa mení článok 9 ods. 3 nariadenia o EFSI.

(36) Časť 1 prílohy k návrhu, ktorým sa mení časť 2 prílohy II k návrhu o EFSI.

(37) Hodnotenie EIB, obrázok 9, s. 30.

(38) Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov: „Lepšia právna regulácia v záujme lepších výsledkov – program EÚ“ [COM(2015) 215 final z 19. mája 2015].

(39) http://europa.eu/rapid/press-release_IP-15-4988_en.htm.

(40) Požiadavka na vykonanie posúdenia vplyvu (a jeho hĺbky analýzy) bude v špecifickom prípade politických oznámení závisieť v prvom rade od miery ambícií a úrovne plánovaných záväzkov a od toho, do akej miery to zaväzuje Komisiu. Napríklad oznámenia o ambicióznych záväzkoch (napr. desaťročná stratégia na dosiahnutie niektorých environmentálnych cieľov) si s najväčšou pravdepodobnosťou budú vyžadovať posúdenie vplyvu, pretože je pravdepodobné, že účinky takéhoto záväzku budú významné a v podstate identifikovateľné už v takejto všeobecnej fáze tvorby politiky. (http://ec.europa.eu/smart-regulation/guidelines/tool_5_en.htm).

(41) http://ec.europa.eu/smart-regulation/guidelines/ug_chap6_en.htm.

(42) Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov: „Európa znovu investuje – Zhodnotenie Investičného plánu pre Európu a ďalšie kroky“ [COM(2016) 359 final z 1. júna 2016].

(43) Riadiaca rada EFSI zorganizovala prvú konzultáciu so zainteresovanými stranami 7. septembra 2016 s viac ako 30 účastníkmi (občianske spoločnosti, expertné skupiny, združenia súkromného a bankového sektora). Boli zorganizované panelové diskusie, ktoré sa vzťahovali na oblasti, ako sú vykonávanie EFSI v rámci okna pre infraštruktúru a inovácie a okna pre MSP a strategická orientácia EFSI.

(44) Stanovisko č. 4/2015, bod 10.

(45) Článok 18 ods. 2 nariadenia o EFSI.

(46) Hodnotenie EIB, časť 1.3, s. 3.

(47) Hodnotenie EIB, zhrnutie.

(48) COM(2016) 597 final zo 14. septembra 2016, s. 6.

(49) http://ec.europa.eu/smart-regulation/guidelines/toc_guide_en.htm.

(50) Článok 12 nariadenia o EFSI.

(51) Komisia 21. januára 2016 prijala rozhodnutie C(2016) 165 o schválení usmernení pre správu aktív záručného fondu.

(52) COM(2015) 10 final z 13. januára 2015, s. 5.

(53) Táto suma bola prerozdelená z rozpočtových riadkov NEP (790 mil. EUR), Horizont 2020 (70 mil. EUR) a ITER (490 mil. EUR)

(54) SWD(2016) 297 final/2, s. 17.

(55) Článok 1 ods. 8 návrhu, ktorým sa mení článok 12 ods. 5 nariadenia o EFSI.

(56) SWD(2016) 297 final/2, tabuľka 4, s. 19.

(57) Operačný plán EIB na roky 2015 – 2017.

(58) Členské štáty schválili 31. decembra 2012 zvýšenie splateného kapitálu o 10 mld. EUR, aby mohla EIB poskytnúť dodatočné dlhodobé úvery vo výške do 60 mld. EUR na ekonomicky životaschopné projekty. V priebehu obdobia 2013 – 2015 sa z dôvodu navýšenia kapitálu zvýšili objemy úverov EIB z 51 mld. EUR v roku 2012 na vyše 70 mld. EUR ročne.

(59) Osobitné činnosti vymedzené v článku 16 štatútu EIB a v usmerneniach EIB pre politiku v oblasti kreditného rizika, zahŕňajú: i) úverové a záručné operácie s klasifikáciou úveru, ktorá je nižšia ako D- alebo sa rovná D-; ii) kapitálové operácie.

Osobitné činnosti zahŕňajú operácie realizované na vlastné riziko EIB (vyššie riziko) a operácie kryté zmierňovaním kreditného rizika portfólia (rozdelenie rizika) pre existujúce nástroje (napr. RSFF, NPE atď.) a EFSI.

(60) Finančná správa EIB za rok 2015, s. 10.

(61) Operačný plán EIB na roky 2016 – 2018, s. 14.

(62) Hodnotenie EIB, s. 23.

(63) Hodnotenie EIB, s. 16.

(64) Článok 1 ods. 4 návrhu, ktorým sa mení článok 7 ods. 12 nariadenia o EFSI.

(65) Článok 1 ods. 2 návrhu, ktorým sa mení článok 5 ods. 1 nariadenia o EFSI.

(66) OECD, „Methodologies to measure amounts mobilised from the private sector by official development finance interventions“ (Metódy na meranie výšky mobilizovaných finančných prostriedkov zo súkromného sektora podľa intervencií oficiálneho rozvojového financovania), DCD/DAC/STAT(2015)8, 24. februára 2015.

(67) EFSI Multiplier Methodology Calculation (Metóda výpočtu multiplikačného účinku EFSI), 26. októbra 2015 (http://www.eib.org/attachments/strategies/efsi_steering_board_eif_efsi_multiplier_methodology_calculation_en.pdf).

(68) Článok 223 pravidiel uplatňovania nariadenia o rozpočtových pravidlách.

(69) Osobitná správa č. 19/2016, bod 70.

(70) Článok 1 ods. 12 návrhu, ktorým sa mení článok 22 ods. 1 nariadenia o EFSI.

(71) Príloha II k nariadeniu o EFSI, časť 8.

(72) V strategickej orientácii EFSI z 15. decembra 2015 sa stanovuje 45 % geografická hraničná hodnota koncentrácie v rámci okna pre infraštruktúru a inovácie v ktorýchkoľvek troch členských štátoch a 30 % orientačná odvetvová hraničná hodnota koncentrácie v investičnom období. (http://www.eib.org/attachments/strategies/efsi_steering_board_efsi_strategic_orientation_en.pdf).

(73) Príloha II revidovanej dohody o EFSI.

(74) Hodnotenie EIB, časti 2.2 a 2.3.

(75) V EÚ-15 sa sústreďuje 92 % financovania EFSI a v EÚ-13 len 8 %.

(76) Z EFSI sa 46 % finančných prostriedkov prideľuje na odvetvie energetiky a 19 % na odvetvie dopravy.

(77) Spojené kráľovstvo (29 % alebo 1 369 mil. EUR), Taliansko (24 % alebo 1 152 mld. EUR) a Španielsko (10 % alebo 470 mil. EUR).

(78) Taliansko (15 % alebo 903 mil. EUR), Francúzsko (11 % alebo 623 mil. EUR), Nemecko (10 % alebo 586 mil. EUR) a Spojené kráľovstvo (8 % alebo 488 mil. EUR).

(79) Hodnotenie EIB, časť 2.2, s. 7.

(80) Rubio, E., Investment in Europe: making the best of the Juncker plan (Investície v Európe: optimálne využitie Junckerovho plánu), inštitút Delorsa, Paríž, Berlín, 2016, s. 49 – 50.

(81) Článok 1 ods. 9 návrhu, ktorým sa mení článok 14 nariadenia o EFSI.

(82) Článok 1 ods. 5 návrhu, ktorým sa mení článok 9 nariadenia o EFSI.

(83) Informačný prehľad EK „Investičný plán pre Európu: otázky a odpovede“ z 20. júla 2015.

(84) Pozri osobitnú správu č. 24/2016 (http://eca.europa.eu).

(85) ABER, FIBER a GBER (pozri glosár – príloha II).

(86) Článok 7 nariadenia o EFSI.

(87) Odôvodnenie č. 29 nariadenia o EFSI.

(88) Hodnotenie EIB, s. 26 – 27.

(89) Ktorý predsedá investičnému výboru.

(90) Hodnotenie EIB, s. 26.

(91) Článok 7 ods. 9 nariadenia o EFSI a článok 5 ods. 12 revidovanej dohody o EFSI.

(92) Delegované nariadenie Komisie (EÚ) 2015/1558 z 22. júla 2015, ktorým sa dopĺňa nariadenie Európskeho parlamentu a Rady (EÚ) 2015/1017 o zostavení hodnotiacej tabuľky ukazovateľov na uplatnenie záruky EÚ (Ú. v. EÚ L 244, 19.9.2015, s. 20).

(93) Článok 7 ods. 12 nariadenia o EFSI.

(94) Článok 1 ods. 4 návrhu, ktorým sa mení článok 7 nariadenia o EFSI.

(95) Článok 19 štatútu EIB.

(96) Uznesenie Európskeho parlamentu z 28. apríla 2016 o výročnej správe Európskej investičnej banky (EIB) za rok 2014 [2015/2127(INI)]

(97) http://www.eib.org/efsi/governance/efsi-steering-board/minutes.htm;

http://www.eib.org/efsi/governance/efsi-investment-committee/decisions.htm.

(98) Príloha II k nariadeniu o EFSI, časť 5.

(99) Článok 1 ods. 4 návrhu, ktorým sa mení článok 7 ods. 12 nariadenia o EFSI.

(100) Článok 1 ods. 14 návrhu, ktorým sa mení príloha II nariadenia o EFSI.

PRÍLOHA I RIADIACA ŠTRUKTÚRA EFSI RIADIACA RADA Článok 7 ods. 3 nariadenia o EFSI a článok 4 dohody o EFSI — Má štyroch členov, traja sú vymenovaní Komisiou a jeden EIB. Predseda riadiacej rady sa volí zo zástupcov Komisie. — Riadiaca rada prijíma rozhodnutia na základe konsenzu, pričom požadované kvórum tvoria dvaja členovia Komisie a jeden člen EIB. — Riadiaca rada EFSI určuje strategickú orientáciu v oblasti používania záruky EÚ, vrátane prideľovania záruky EÚ, operačných politík a rizikového profilu EFSI. — Podľa článku 4 dohody o EFSI riadiaca rada EFSI tiež stanovuje orientačné odvetvové a geografické hraničné hodnoty koncentrácie, poskytuje usmernenia k prideľovaniu operácií, upravuje mix projektov, pokiaľ ide o odvetvia a krajiny, pravidelne skúma pokrok pri vykonávaní EFSI, ako aj výročné operačné podávanie správ a finančné výkazníctvo o operáciách EFSI menuje členov investičného výboru, vyberá uchádzačov na miesto generálneho riaditeľa a zástupcu generálneho riaditeľa, prijíma rozhodnutia o veľkosti tranže prvej straty v rámci portfólia, spresňuje politiky a stanovuje pravidlá vzťahujúce sa na operácie s investičnými platformami, národnými podpornými bankami alebo fondmi, rozhoduje o účasti tretích strán v EFSI, schvaľuje spoločne s generálnym riaditeľom a po porade s investičným výborom produkty okna pre MSP a vykonáva ďalšie úlohy uvedené v dohode o EFSI. INVESTIČNÝ VÝBOR Článok 7 ods. 7 až 12 a článok 9 ods. 5 nariadenia o EFSI a článok 5 dohody o EFSI — Investičný výbor sa skladá z ôsmich nezávislých expertov a generálneho riaditeľa. Nezávislí experti musia mať vysokú úroveň relevantných trhových skúseností so štruktúrovaním a financovaním projektov, ako aj odborné poznatky z mikroekonómie a makroekonómie. — Experti musia mať skúsenosti s investíciami do jednej alebo viacerých z týchto oblastí: výskum, vývoj a inovácie; infraštruktúra dopravy a inovačné technológie pre dopravu; energetická infraštruktúra, energetická efektívnosť a energia z obnoviteľných zdrojov; infraštruktúra informačných a komunikačných technológií; ochrana a riadenie životného prostredia (v novom návrhu bolo doplnené opatrenie v oblasti klímy); vzdelávanie a odborná príprava; zdravie a lieky; MSP; kultúrny a kreatívny priemysel; mestská mobilita; sociálna infraštruktúra a sociálne a solidárne hospodárstvo; (do nového návrhu EFSI bolo doplnené poľnohospodárstvo, rybárstvo a akvakultúra). — Okrem toho zloženie investičného výboru je rodovo vyvážené. — Expertov vymenúva riadiaca rada EFSI na funkčné obdobie jedného roka, ktoré možno obnoviť, ale celkovo nemôže presiahnuť šesť rokov. — Investičnému výboru predsedá generálny riaditeľ. — Výbor prijíma rozhodnutia o využívaní záruky EÚ na základe jednoduchej väčšiny, pričom každý člen má jeden hlas, vrátane generálneho riaditeľa. — S investičným výborom sa tiež konzultujú nové produkty pre okno pre MSP. — Investičný výbor musí schváliť využívanie záruky EÚ pre EIB na podporu investičných platforiem alebo fondov alebo národných podporných bánk alebo inštitúcií (oprávnené prostriedky), ktoré investujú do operácií spĺňajúcich požiadavky nariadenia o EFSI. Investičný výbor posúdi súlad takýchto subjektov a ich špecifických nástrojov s politikami stanovenými riadiacou radou a môže rozhodnúť, že si ponechá právo schvaľovať nové projekty, ktoré budú predložené. GENERÁLNY RIADITEĽ Článok 7 ods. 5 nariadenia o EFSI a článok 6 dohody o EFSI — Generálny riaditeľ s podporou zástupcu generálneho riaditeľa sa zodpovedá riadiacej rade EFSI a je zodpovedný za každodenné riadenie EFSI a za prípravu a predsedanie zasadnutiam investičného výboru. — Generálny riaditeľ je tiež zodpovedný za schvaľovanie nových produktov, ktorými sa poveruje EIF, spolu s riadiacou radou EFSI po porade s investičným výborom. — Okrem toho je zodpovedný za externú komunikáciu a je hovorcom EFSI vo vzťahu k politickým orgánom a verejnosti.